Mannekla hjá lögreglunni veldur því að lögreglumenn í dreifbýli þurfa oft að leita til almennra borgara við löggæslustörf og reiða sig á aðstoð í samfélaginu. Félagsfræðingur við Háskólann á Akureyri segir nauðsynlegt að fjölga hér lögreglunemum. Ísland sé með næstfæsta lögreglumenn í Evrópu miðað við höfðatölu.
Nýlega birtist grein þriggja fræðimanna við Háskólann á Akureyri í norrænu fagtímariti, um rannsókn þeirra á högum lögreglumanna í dreifbýli hér á landi. Tekin voru viðtöl við tuttugu og þrjá lögreglumenn, með starfsreynslu í dreifbýli, um þeirra upplifun og reynslu í starfi.
Megin þemað var semsagt mannekla og ofurálag. Mannekla er ekki bundin við lögregluna utan höfuðborgarsvæðisins, íslenska lögreglan á bara við manneklu að stríða í alþjóðlegum samanburði. Ef við berum okkur saman við önnur lönd í Evrópu, þá er Ísland með næst fæsta lögreglumenn miðað við höfðatölu.
Segir Guðmundur Oddsson, dósent í félagsfræði við Háskólann á Akureyri og einn höfunda rannsóknarinnar. Mannekla og álag krefjist þess að lögreglumenn við þessar aðstæður séu fjölhæfir, góðir í mannlegum samskiptum og geti nýtt sér ýmsar bjargir í samfélaginu. Oft sé langt í aðstoð og færri lögreglumenn fari jafnan í mál í dreifbýli en þéttbýli. Þá þurfi oft að leita til almennra borgara við löggæslustörf.
Til dæmis að biðja viðstadda um að hjálpa við að stjórna umferð við umferðarslys. Og síðan nefndu aðrir dæmi um á sveitaböllum, að það þyrfti að fá aðstoð einhverra sem voru í björgunarsveitinni.
Þetta sýni vel þörfina fyrir fjölgun lögreglumanna. Á því sé skilningur innan lögreglunnar og hjá stjórnvöldum og í stjórnarsáttmála ríkisstjórnarinnar komi fram að fjölga þurfi lögreglunemum.
Og það er þá vegna þess að fólk áttar sig á því, bæði innan lögreglunnar og utan, að það er alltaf hægt að gera betur.
Mannnekla í lögreglunni hér á landi veldur því að lögreglumenn í dreifbýli þurfa gjarnan að leita til almennra borgara við löggæslu. Á Íslandi eru næstfæstir lögreglumenn í Evrópu miðað við höfðatölu. og mikil þörf talin á því að fjölga lögreglunemum.